## El Consell dona suport a la vela llatina com a esport autòcton

*** La Direcció General d’Esport pretén promocionar la vela llatina i la seua navegació dins i fora de la Comunitat Valenciana
* El conveni de col·laboració aprovat articula una subvenció de 15.000 euros**

El Consell ha autoritzat un conveni de col·laboració entre Presidència de la Generalitat, a través de la Direcció General d’Esport, i la Federació Cultural Valenciana de Vela Llatina per a fomentar i donar suport a la vela llatina com a esport autòcton valencià.

L’objecte d’este conveni, l’import del qual ascendix a un total de 15.000 euros, és impulsar el projecte esportiu de la Federació Cultural Valenciana de Vela Llatina per a promocionar la vela llatina i la seua navegació dins i fora de la Comunitat Valenciana mitjançant publicacions, projectes d’embarcacions i exposicions d’elements que fomenten la cultura valenciana.

La llei de la Generalitat de l’esport i l’activitat física de la Comunitat Valenciana establix que una de les línies generals d’actuació de l’Administració autonòmica és protegir i difondre els esports i jocs autòctons, dins i fora de la Comunitat Valenciana com a manera de promocionar i mantindre les tradicions esportives valencianes.

En este sentit, en els pressupostos de la Generalitat per a l’exercici 2024 s’inclou la línia nominativa denominada ‘Foment i suport en els esports valencians i jocs tradicionals’ la finalitat de la qual és fomentar i donar suport, entre altres esports tradicionals valencians, a la vela llatina.

Per a fer-ho, es donarà suport a les federacions i associacions sense ànim de lucre en el seu funcionament, en el desenrotllament dels programes de tecnificació esportiva, i també a través d’ajudes a esportistes, programes divulgatius, promoció de les respectives modalitats tradicionals i l’organització de competicions esportives i exhibicions.

**Vela llatina**

La Federació Cultural Valenciana de Vela Llatina té, entre altres finalitats, la de defendre, promoure i difondre l’ús i la navegació en barques de vela llatina autòctona valenciana, així com la de promoure les tradicions i la recuperació del Parc Natural de l’Albufera. En esta línia, la Federació ha organitzat exhibicions de vela llatina en diversos municipis com ara Silla, Catarroja, el Palmar, Sollana i Alfafar.

La pesca artesanal i navegació en vela llatina tradicionals de l’Albufera de València van ser declarades bé d’interés cultural pel Consell en 2016.

Fecha: 29/10/2024